Բացման խօսքով հանդէս եկաւ Կազմակերպիչ Յանձնախումբի ատենապետ Պրն. Ալեք Ալթունեան, որ շեշտեց այն հանգամանքը որ հայեր Կիպրոս գտնուած են քրիստոնէութենէն ալ առաջ եւ հայերէնը ընդունուած է որպէս կղզիին հինգ պաշտօնական լեզուներէն մէկը: Անոնք կառուցած են գիւղեր եւ թաղամասեր, կառոյցներ եւ կոթողներ, հաստատութիւններ եւ շինութիւններ, որոնք առ այսօր կը խօսին հայոց վաղեմի ներկայութեան մասին: Անդրադարձաւ այն յուշատօներուն, որոնց նուիրուած էր համերգը: Արդարեւ, 2018 թուականը 30-ամեակն է հայրենաւեր մեծ երկրաշարժին, 2800-ամեակը՝ Երեւան-Էրեբունիի հիմնադրման, 30-ամեակը Արցախեան ազատագրական Շարժումին, 100-ամեակը Հայաստանի Ա. Հանրապետութեան եւ 27-ամեակը նորանկախ Հայաստանի Հանրապետութեան: